Un bărbat în vârstă de 41 de ani, notar în orașul Târnăveni, județul Mureș, este acuzat că și-a înjunghiat fosta iubită, apoi s-a plimbat pe străzi, cu ea în mașină, așteptând să moară…
Potrivit procurorilor, incidentul s-a petrecut sâmbăta trecută, seara, când cei doi s-ar fi întâlnit. Victima, o femeie de 38 de ani din Blaj, ar fi vrut să pună capăt relației pe care o avea cu notarul. Imediat ce s-au întâlnit, cei doi s-au urcat în mașină, și, după câțiva kilometri, femeia a fost atacată cu cuțitul.
Conform Parchetului de lângă Curtea de Apel Târgu Mureș victima a primit mai multe lovituri de cuțit care i-au pus viața în pericol. De asemenea, ea a fost rănită și la nivelul mâinilor, urmare probabil a încercării disperate de a se apăra.
Dar partea cea mai cumplită a incidentului de-abia urmează: după ce a rănit-o pe femeie, bărbatul ar fi mers în mașină cu victima mai mulți kilometri până când a fost oprit de un echipaj de poliție, eveniment care i-a salvat viața.
În prezent, victima se află la Terapie Intensivă și medicii au transmis că – din fericire – este într-o stare stabilă.
Originar din Iernut, provenind dintr-o familie respectabilă, tatăl său fiind chiar "cetățean de onoare al orașului", agresorul este un notar cunoscut în orașul Târnăveni, unde, după cum spun vecinii, lucra cu fosta sa soție.
Și colegii de muncă ai notarului sunt în stare de șoc, mai ales că bărbatul nu ar fi avut nicio abatere disciplinară de-a lungul timpului.
Suspectul a fost arestat pentru 30 de zile, pentru tentativă de omor.